CELEX: 62008CN0218
Language: el
Date: 2008-05-22 00:00:00
Title: Υπόθεση C-218/08: Προσφυγή της 22ας Μαΐου 2008 — Επιτροπή των Ευρωπαϊκών Κοινοτήτων κατά Ιταλικής Δημοκρατίας

2.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 197/13
            
         Προσφυγή της 22ας Μαΐου 2008 — Επιτροπή των Ευρωπαϊκών Κοινοτήτων κατά Ιταλικής Δημοκρατίας
   (Υπόθεση C-218/08)
   (2008/C 197/23)
   Γλώσσα διαδικασίας: η ιταλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: B. Schima και D. Recchia)
   
      Καθής: Ιταλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ιταλική Δημοκρατία, παραλείποντας να καταρτίσει εξωτερικά σχέδια έκτακτης ανάγκης για όλες τις μονάδες για τις οποίες απαιτούνται τα εν λόγω σχέδια, παρέβη τις υποχρεώσεις που υπέχει από το άρθρο 11, παράγραφος 1, στοιχείο γ', της οδηγίας 96/82/ΕΚ (1) του Συμβουλίου, της 9ης Δεκεμβρίου 1996, για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες, όπως τροποποιήθηκε με την οδηγία 2003/105/ΕΚ (2)·
            
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η οδηγία «Seveso II» αποσκοπεί στην πρόληψη μεγάλων ατυχημάτων σχετιζόμενων με επικίνδυνες ουσίες και στον περιορισμό των επιπτώσεών τους για τον άνθρωπο και το περιβάλλον. Είναι απολύτως προφανές ότι η κατάρτιση εξωτερικών σχεδίων έκτακτης ανάγκης αποτελεί θεμελιώδη διάταξη της οδηγίας αυτής καθόσον παρέχει τη δυνατότητα, σε περίπτωση ατυχήματος, να ληφθούν έκτακτα μέτρα προς τον σκοπό του περιορισμού των επιπτώσεων του εν λόγω ατυχήματος.
   Το άρθρο 11 εφαρμόζεται, δυνάμει, αφενός, της παραπομπής στο άρθρο 9 και, αφετέρου, του άρθρου 2 της οδηγίας, σε όλες τις μονάδες όπου υπάρχουν επικίνδυνες ουσίες σε ποσότητες ίσες ή μεγαλύτερες από τις αναφερόμενες στο παράρτημα I, μέρη 1 και 2, στήλη 3.
   Οι ιταλικές αρχές επιβεβαιώνουν, βάσει στοιχείων που προέρχονται από τις υπηρεσίες τους, ότι μόνον ορισμένες από τις μονάδες, οι οποίες οφείλουν να διαθέτουν εξωτερικά σχέδια έκτακτης ανάγκης, διαθέτουν όντως τέτοια σχέδια.
   
      (1)  ΕΕ 1997 L 10, σ. 13.
   
      (2)  EE L 345, σ. 97.